‘Ontkennings sal Gupta-beweringe nie laat verdwyn nie’Dr. Pieter Mulder, leier van die Vryheidsfront Plus Die VF Plus het gesê net soos met Nkandla, sal pres. Jacob Zuma wel agterkom dat ontkennings en stilswye nie die Gupta-beweringe sal laat verdwyn nie. Dr. Pieter Mulder, leier van die VF Plus, het gesê die erkenning van mnr. Mcebisi Jonas, adjunkminister van finansies, dat die Gupta-familie hom die pos van minister van finansies aangebied het, het ingrypende implikasies vir pres. Zuma. Dit verswak sy posisie in die openbare oog en waarskynlik ook binne die ANC nog verder. “Me. Vytjie Mentor het presies dieselfde stellings oor die Guptas se rol gemaak en oor hoe hulle haar ŉ ministerspos aangebied het. Die logiese afleiding is nou dat al die skinderstories die afgelope tyd rondom min. Nene se afdanking dan ook waarskynlik korrek is,” het Mulder gesê. “Tans is daar adj.min. Jonas se weergawe van gebeure. Die Gupta-familie het ŉ ander weergawe en pres. Zuma ŉ derde weergawe. Die VF Plus vra dat die Openbare Beskermer (OB) of ŉ regterlike kommissie die Guptas se invloed en rol in die regering ondersoek.” Mulder het gesê dit is die enigste manier hoe landsburgers by die waarheid tussen al die weergawes sal kan uitkom en hoe pres. Zuma op ŉ geloofwaardige wyse sal kan bewys dat die Guptas nie op hierdie wyse invloed in die regering uitgeoefen het nie. “Verder is dit teleurstellend dat pres. Zuma nie Donderdag se vraetyd in die parlement gebruik het om sy kant van die saak te stel nie. Deurdat hy weer soos voorheen die vrae oor hierdie saak ontduik het, word dit as ŉ bevestiging van al die bewerings gesien. Sy ontkennings gaan ook nie die Gupta-probleem laat weggaan nie,” het Mulder bygevoeg.